सातदोबाटोको पहिलो हार
सहिद स्मारक लिग 'बी' डिभिजनमा सातदोबाटोले सोमबार पहिलो हार बेहोरेको छ । हारसँगै उसको अपराजित यात्रा पनि टुंगेको छ ।
काठमाडौँ — सहिद स्मारक लिग 'बी' डिभिजनमा सातदोबाटोले सोमबार पहिलो हार बेहोरेको छ । हारसँगै उसको अपराजित यात्रा पनि टुंगेको छ ।सातदोबाटोको एन्फा कम्प्लेक्समा भएको खेलमा उसलाई मध्यपुर युथ एसोसिसनले २–१ ले हराएको हो ।सातदोबाटो यसअघि नै लिग च्याम्पियनका रूपमा 'ए' डिभिजनमा उक्लने भने तय भइसकेको छ । मध्यपुरका जितमा कैलाश लामिछाने र सन्नी लामाले एक एक गोल गरे । सातदोबाटोका तर्फबाट माल्डिन आङथुपले एक गोल फर्काए ।हारले सातदोबाटो २५ अंकमा सीमित रह्यो । सोमबारको अर्को खेलमा पुल्चोकले प्रतियोगितामा आफ्नो पहिलो जितका लागि आरसीटीलाई २–१ ले हराएको छ । 